กกต. แถลงหลังปิดหีบเลือกตั้ง นายกและสมาชิกสภาองค์การบริหารส่วนตำบล ภาพรวมเป็นไปด้วยความเรียบร้อย เตรียมรับรองผลใน 30 วัน
นายกิตติพงษ์ บริบูรณ์ รองเลขาธิการคณะกรรมการการเลือกตั้ง หรือ กกต. แถลงภาพรวมหลังปิดหีบลงคะแนนเวลา 17.00 น. โดยทุกหน่วยเลือกตั้งเป็นไปได้ด้วยความเรียบร้อย แต่ยังมีการรายงานการทำผิดกฎหมายเลือกตั้งหลายแห่ง ทั้งมีการถ่ายภาพบัตรเลือกตั้งที่ลงคะแนนแล้วในคูหาเลือกตั้ง รวมไปถึงการฉีกบัตรเลือกตั้งในหลายจังหวัด ทั้งนี้ได้ส่งตัวผู้กระทำผิดให้กับพนักงานสอบสวนดำเนินต่อไป แต่หากเทียบสัดส่วนของหน่วยหน่วยเลือกตั้งกว่า 6 หมื่นหน่วยเลือกตั้งกับผู้ที่กระทำความผิดถือว่าไม่มากไม่ถึงร้อยละ 1 ขณะที่การรับรองผลเลือกตั้ง เมื่อ กกต. ตรวจสอบ และพบว่า มีเหตุอันควรเชื่อได้ว่า การเลือกตั้งสุจริตโปร่งใสจะรับรองผลภายใน 30 วัน แต่หากมีเหตุอันควรเชื่อว่า การเลือกตั้งไม่สุจริตโปร่งใส จะทำการสอบสวนให้แล้วเสร็จและประกาศผลภายใน 60 วันกกต. ขอขอบคุณผู้มีสิทธิ์เลือกตั้ง ที่ทำหน้าที่ไปใช้สิทธิ์เลือกตั้งกันอย่างพร้อมเพรียง แม้จะเผชิญกับสถานการณ์โควิด-19 แต่ก็ได้ให้ความร่วมมือเป็นไปตามมาตรการทางสาธารณสุขส่วนการรับเรื่องร้องเรียนทุจริตการเลือกตั้ง ร้อยตำรวจเอก ชนินทร์ น้อยเล็ก รองเลขาธิการ กกต. เปิดเผยว่า มีอยู่ 268 เรื่อง ส่วนใหญ่ร้องเรียนเรื่องการทำลายป้ายหาเสียง สัญญาว่าจะให้ในขณะหาเสียง โดยขณะนี้อยู่ระหว่างการตรวจสอบคำร้องและรับคำร้องในระดับจังหวัด จากนั้นจะส่งมายัง กกต.กลางพิจารณาต่อไป